Burke Henry har vist sig at være en uhyre vigtig brik i AaB-defensiven siden ankomsten til klubben. Sportsdirektør Ole Nielsen er yderst tilfreds med, at en kontraktforlængelse med Burke Henry nu er en realitet. - Burke er efter min mening en af ligaens allerbedste backs, og han har jo også tidligere spillet på allerhøjeste niveau i både NHL, Finland, Sverige og Østrig. Han har vist højt niveau igennem grundspillet og i Continental Cup, og har som spiller store kvaliteter i både de defensive og de offensive aspekter af spillet, siger sportsdirektøren i en pressemeddelelse. - Han har helt klart holdt det niveau, vi forventede af ham, da vi hentede ham hertil fra Linköping i Sverige, og vi er meget tilfredse med, at aftalen med Burke nu er forlænget, siger Ole Nielsen. Burke Henry er foreløbigt noteret for 42 optrædener i AaB-trøjen, i hvilke canadieren er noteret for fire mål og 17 assists.

Opsummering:
AaB har forlænget den canadiske backs kontrakt med et år.